钦定古今图书集成/明伦汇编/宫闱典/第097卷 > 《祁国长公主进封卫国长公主制》
## 钦定古今图书集成/明伦汇编/宫闱典/第097卷 > 《祁国长公主进封卫国长公主制》

司马光

帝妹中行，《易象》赞其元吉；上姬下嫁，《召南》美其“肃雍。”
命服亚正后之尊，主礼用上公之贵。宠光之盛，谁昔
而然？矧同气之至亲，推异数而何爱？沂国长公主，席
灵长之绪，承濬哲之祥，禀乾坤之粹和，锺日月之明
润。渊懿可度，柔嘉有章，志女功而忘劳，承师教而不
倦。今王笄在首，厌翟戒涂，方结帨于皇家，将执笄于
士族。宜疏沫土之邑，俾适富平之孙。庸展茂恩，诞孚
𬪩化。於戏！琴瑟静好，式昭和乐之音；雷风顺承，是为
常久之道。勿以夫家之平素，有亏妇德之听从。祗服
训辞，永绥福履。